
Propunere de

DECIZIE DE PUNERE ÎN APLICARE A CONSILIULUI

de autorizare a Republicii Italiene pentru aplicarea unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată

EXPUNERE DE MOTIVE

	Contextul propunerii

	
	Motivele și obiectivele propunerii
În conformitate cu articolul 395 alineatul (1) din Directiva 2006/112/CE din 28 noiembrie 2006 privind sistemul comun al taxei pe valoarea adăugată (denumită în continuare „Directiva TVA”), Consiliul, hotărând în unanimitate la propunerea Comisiei, poate autoriza orice stat membru să aplice măsuri speciale de derogare de la dispozițiile directivei respective în scopul simplificării procedurii de colectare a TVA sau al prevenirii anumitor forme de evaziune sau de fraudă fiscală.

Prin scrisoarea înregistrată la Secretariatul General al Comisiei la 10 decembrie 2009, Republica Italiană a solicitat autorizarea de a continua scutirea persoanelor impozabile a căror cifră de afaceri anuală nu depășește 30 000 EUR. În conformitate cu articolul 395 alineatul (2) din Directiva 2006/112/CE, prin scrisoarea din 11 ianuarie 2010, Comisia a informat celelalte state membre cu privire la cererea înaintată de Republica Italiană. Prin scrisoarea din 12 ianuarie 2010, Comisia a comunicat Republicii Italiene faptul că deține toate informațiile necesare pentru a analiza cererea.

	
	Contextul general
Titlul XII capitolul 1 din Directiva TVA prevede posibilitatea ca statele membre să aplice regimuri speciale pentru întreprinderile mici, printre care și scutirea persoanelor impozabile a căror cifră de afaceri anuală se situează sub un anumit prag. Această scutire implică faptul că o persoană impozabilă nu este obligată să perceapă TVA pentru livrările sale și, în consecință, nu poate deduce TVA aferentă achizițiilor sale.

Această măsură a fost introdusă inițial în conformitate cu dispozițiile articolului 14 din Directiva 67/228/CEE a Consiliului. Statele membre care nu au recurs însă la opțiunea prevăzută în respectiva dispoziție au avut ulterior posibilitatea, în conformitate cu articolul 24 alineatul (2) litera (b) din Directiva 77/388/CEE devenit în prezent articolul 285 primul paragraf din Directiva TVA, să scutească de TVA numai persoanele impozabile a căror cifră de afaceri anuală nu depășește 5 000 EUR. Republica Italiană nu a recurs la opțiunea prevăzută la articolul 14 din Directiva 67/228/CEE a Consiliului.

Din cauza existenței unui număr semnificativ de persoane impozabile a căror cifră de afaceri anuală este foarte scăzută, Republica Italiană a solicitat în 2007 o derogare în scopul simplificării obligațiilor privind TVA ale micilor comercianți și al facilitării colectării taxei de către administrația fiscală națională. Prin Decizia 2008/737/CE a Consiliului (JO L 249, 18.9.2008, p. 13), Republica Italiană a fost autorizată să scutească, până la 31 decembrie 2010, persoanele impozabile a căror cifră de afaceri anuală nu depășește 30 000 EUR, cu posibilitatea de a majora plafonul respectiv în scopul menținerii acestei valori în termeni reali. Republica Italiană a solicitat acum prelungirea acestei măsuri, care are caracter facultativ pentru persoanele impozabile.

În propunerea sa de directivă vizând simplificarea obligațiilor privind TVA din 29 octombrie 2004 [COM(2004)728 final], Comisia a inclus dispoziții al căror scop este să permită statelor membre scutirea persoanelor impozabile a căror cifră de afaceri anuală nu depășește un plafon de 100 000 EUR, cu posibilitatea actualizării acestei sume în fiecare an. Însă, Consiliul nu a ajuns încă la un acord cu privire la propunerea respectivă.

Din informațiile furnizate de Republica Italiană, reiese că aplicarea măsurii a condus la o reducere a valorii totale a veniturilor fiscale colectate în stadiul consumului final estimată la mai puțin de 0,2%, ceea ce corespunde estimărilor efectuate la momentul acordării derogării inițiale.

Prin urmare, se propune prelungirea derogării pentru o nouă perioadă, până la data care survine prima dintre 31 decembrie 2013 și data intrării în vigoare a unei directive privind pragurile cifrei de afaceri anuale sub care persoanele impozabile să poată fi scutite de TVA.

	
	Dispoziții în vigoare în domeniul propunerii
În 2004, Comisia a prezentat o propunere [COM(2004) 728 final] de creștere la 100 000 EUR a pragului cifrei de afaceri anuale sub care statele membre pot acorda persoanelor impozabile scutirea de TVA. 

	
	Coerența cu celelalte politici și obiective ale Uniunii
Nu se aplică.

	Consultarea părților interesate și evaluarea impactului

	
	Consultarea părților interesate

	
	Nu se aplică.

	
	Obținerea și utilizarea avizului experților

	
	Nu a fost necesară consultarea experților externi.

	
	Evaluarea impactului
Decizia vizează continuarea unei măsuri de simplificare care înlătură multe dintre obligațiile privind TVA ale întreprinderilor cu o cifră de afaceri anuală mai mică de 30 000 EUR și, prin urmare, are un impact potențial pozitiv.

Din cauza domeniului de aplicare restrâns și a aplicării limitate în timp a derogării, impactul va fi, în orice caz, limitat.

	Elementele juridice ale propunerii 

	
	Rezumatul acțiunii propuse
Autorizarea Republicii Italiene pentru continuarea aplicării unei măsuri de derogare de la Directiva 2006/112/CE prin introducerea unei măsuri de simplificare pentru întreprinderile cu o cifră de afaceri anuală care nu depășește 30 000 EUR.

	
	Temeiul juridic
Articolul 395 din Directiva 2006/112/CE din 28 noiembrie 2006 privind sistemul comun al taxei pe valoarea adăugată.

	
	Principiul subsidiarității
Propunerea intră în sfera de competență exclusivă a Comunității. În consecință, principiul subsidiarității nu se aplică.

	
	Principiul proporționalității
Propunerea respectă principiul proporționalității din următorul (următoarele) motiv(e).

	
	Decizia se referă la o autorizare acordată unui stat membru la cererea acestuia și nu constituie o obligație.

	
	Având în vedere domeniul de aplicare limitat al derogării, măsura specială este proporțională cu obiectivul urmărit.

	
	Alegerea instrumentelor

	
	Instrumente propuse: Decizie.

	
	Alte instrumente nu ar fi adecvate din următorul (următoarele) motiv(e).

În conformitate cu articolul 395 din directiva TVA, derogarea de la normele comune în materie de TVA este posibilă numai cu autorizarea Consiliului hotărând în unanimitate la propunerea Comisiei. O decizie a Consiliului este cel mai adecvat instrument, deoarece poate fi adresată statelor membre în mod individual.

	Implicațiile bugetare

	
	Propunerea nu are implicații asupra bugetului Uniunii.

	Informații suplimentare

	
	Clauza de reexaminare/revizuire/încetarea de drept a efectelor juridice

	
	Propunerea include o clauză de încetare de drept a efectelor juridice.

Propunere de

DECIZIE DE PUNERE ÎN APLICARE A CONSILIULUI

din […]

de autorizare a Republicii Italiene pentru aplicarea unei măsuri speciale de derogare de la articolul 285 din Directiva 2006/112/CE privind sistemul comun al taxei pe valoarea adăugată

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
, în special articolul 395 alineatul (1),

având în vedere propunerea Comisiei Europene,

întrucât:

(1) Printr-o scrisoare înregistrată la Secretariatul General al Comisiei la 10 decembrie 2009, Italia a solicitat autorizarea unei măsuri de derogare de la articolul 285 din Directiva 2006/112/CE pentru a continua scutirea anumitor persoane impozabile. Prin această măsură, persoanele impozabile respective ar continua să fie scutite parțial sau total de obligațiile privind taxa pe valoarea adăugată (TVA), menționate în titlul XI capitolele 2-6 din Directiva 2006/112/CE.

(2) Prin scrisoarea din 11 ianuarie 2010, Comisia a informat celelalte state membre cu privire la cererea depusă de Italia. Prin scrisoarea din 12 ianuarie 2010, Comisia a comunicat Italiei faptul că deține toate informațiile necesare pentru a analiza cererea.

(3) În temeiul titlului XII din Directiva 2006/112/CE, este deja disponibil pentru statele membre un regim special pentru întreprinderile mici. Măsura prelungită constituie o derogare de la articolul 285 din directiva respectivă, în aplicarea acesteia în cazul Italiei, numai în măsura în care pragul cifrei de afaceri anuale prevăzut de regim depășește 5 000 EUR.

(4) Prin Decizia 2008/737/CE a Consiliului din 15 septembrie 2008 de autorizare a Republicii Italiene de a aplica o măsură derogatorie de la dispozițiile articolului 285 din Directiva 2006/112/CE privind sistemul comun al taxei pe valoarea adăugată
, Italia a fost autorizată să scutească până la 31 decembrie 2010, ca măsură de derogare, persoanele impozabile a căror cifră de afaceri anuală nu depășește 30 000 EUR. Dat fiind că acest prag mai ridicat a avut ca efect reducerea obligațiilor privind TVA ale celor mai mici întreprinderi, în timp ce persoanele impozabile pot opta în continuare pentru regimul normal de TVA, Italia trebuie autorizată să aplice măsura pentru o nouă perioadă limitată.

(5) În propunerea sa de Directivă a Consiliului de modificare a Directivei 77/388/CEE în vederea simplificării obligațiilor privind taxa pe valoarea adăugată din 29 octombrie 2004
, Comisia a inclus dispoziții al căror scop este să permită statelor membre să fixeze la o valoare de până la 100 000 EUR (sau echivalentul acesteia în monedă națională) plafonul cifrei de afaceri anuale aferent regimului de scutire de TVA, cu posibilitatea actualizării acestei valori în fiecare an. Cererea de prelungire depusă de Italia este compatibilă cu această propunere, în legătură cu care Consiliul nu a ajuns încă la un acord.

(6) Conform informațiilor furnizate de Italia, măsura a condus deja la o reducere a valorii totale a veniturilor fiscale colectate în stadiul consumului final, estimată la mai puțin de 0,2%.

(7) Derogarea nu are niciun impact asupra resurselor proprii ale Uniunii provenind din taxa pe valoarea adăugată,

ADOPTĂ PREZENTA DECIZIE: 

Articolul 1

Prin derogare de la articolul 285 din Directiva 2006/112/CE, Italia este autorizată să scutească de TVA persoanele impozabile a căror cifră de afaceri anuală nu depășește 30 000 EUR.

Italia poate majora acest plafon pentru a menține valoarea scutirii în termeni reali.

Articolul 2

Regimul menționat la articolul 1 este opțional pentru persoanele impozabile.

Articolul 3

Prezenta decizie se aplică de la 1 ianuarie 2011 până la data la care survine prima dintre data intrării în vigoare a unei directive de modificare a valorilor plafoanelor cifrei de afaceri anuale sub care persoanele impozabile pot fi scutite de TVA și 31 decembrie 2013.

Articolul 4

Prezenta decizie se adresează Republicii Italiene.

Adoptată la Bruxelles, 


Pentru Consiliu


Președintele

